Diari Oficial de la Generalitat Valenciana


Sumari del DOGV 3740, del 02-05-2000 (2000/3236)

RESOLUCIÓ d'11 d'abril de 2000, de la Universitat Jaume I, per la qual es convoquen proves selectives per a l'ingrés en l'escala tècnica superior d'assessorament lingüístic mitjançant el sistema de concurs oposició.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3740

Data del DOGV
:   02-05-2000

Secció del DOGV
:   II. AUTORITATS I PERSONAL - A) PLANTILLES ORGÀNIQUES I RELACIONS DE LLOCS DE TREBALL

Número del document
:   2000/3236


Data del document
:   11-04-2000

Organisme emissor
:   Universitat Jaume I de Castelló

Tipus de document
:   Resolució

Descriptors 

:   * universitat
    * concurs administratiu
    * lingüística

RESOLUCIÓ d'11 d'abril de 2000, de la Universitat Jaume I, per la qual es convoquen proves selectives per a l'ingrés en l'escala tècnica superior d'assessorament lingüístic mitjançant el sistema de concurs oposició. [2000/F3236]
  
Amb el fi d'atendre les necessitats de personal en aquesta administració pública encarregada del servei públic de l'educació superior, aquest Rectorat, fent ús de les competències que li atribueix l'article 18 en relació amb el 3.2.e) de la Llei de Reforma Universitària, i segons el que estableix l'article 120.3 dels Estatuts de la Universitat Jaume I de Castelló de la Plana, aprovats pel Decret 5/1997, de 28 de gener, del Govern valencià, acorda convocar concurs oposició per a l'ingrés en l'escala tècnica superior d'assessorament lingüístic de la Universitat Jaume I, amb subjecció a les següents
  
Bases de la convocatòria
  
1. Normes generals
  
1.1 Es convoquen proves selectives per a cobrir un lloc de treball d'assessor/a d'anglès, de l'escala tècnica superior d'assessorament lingüístic de la Universitat Jaume I, en el marc del procés de consolidació d'ocupació temporal.
  
1.2 Al present procés selectiu serà d'aplicació la Llei Orgànica 11/1983, de 25 d'agost, de Reforma Universitària; la Llei 17/1993, de 23 de desembre (BOE del 24), sobre l'accés a determinats sectors de la funció pública dels nacionals dels altres estats membres de la Unió Europea; el Text Refós de la Llei de la Funció Pública Valenciana; el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal Comprés en l'Àmbit d'Aplicació de la Llei de Funció Pública Valenciana; els Estatuts de la Universitat Jaume I i allò que disposa aquesta convocatòria.
  
1.3 El procés selectiu constarà d'una fase d'oposició i una altra de concurs, amb les proves, puntuacions i mèrits que s'especifiquen en la base 5. El temari que ha de regir les proves selectives és el que figura com a annex I de la resolució. En cap cas la puntuació obtinguda en la fase de concurs podrà aplicar-se per a superar els exercicis de la fase d'oposició.
  
1.4 El tribunal ha d'adoptar les mesures oportunes per garantir que l'exercici de la fase d'oposició siga corregit sense que es conega la identitat dels aspirants. En aquest sentit, el tribunal exclourà aquells opositors en els exercicis dels quals figuren noms, marques o signes que permeten conéixer-ne la identitat.
  
1.5 Els successius anuncis relacionats amb aquesta convocatòria, els acords del tribunal de selecció i els resultats de cada un dels exercicis es publicaran al tauler d'anuncis del Servei de Recursos Humans, situat a la segona planta de l'edifici Rectorat i serveis centrals, al campus del Riu Sec de la Universitat Jaume I, i en la següent adreça d'Internet: http://sic.uji.es/serveis/rec-hum/convoca/.
  
2. Requisits dels aspirants
  
2.1 Per a ser admès a la realització de les proves selectives, els aspirants han de reunir els següents requisits:
  
2.1.1 Ser espanyol o nacional d'un estat membre de la Unió Europea o nacional d'aquells estats als quals, en virtut de tractats internacionals signats per la Comunitat Europea i ratificats per Espanya, siga d'aplicació la lliure circulació de treballadors en els termes en què aquesta es troba definida en el Tractat Constitutiu de la Comunitat Europea.
  
També hi poden participar el cònjuge, els descendents i els descendents del cònjuge, dels espanyols i dels nacionals d'altres estats membres de la Unió Europea, sempre que no estiguen separats de dret, menors de 21 anys o majors de la dita edat que visquen a expenses seues.
  
2.1.2 Tenir fets 18 anys i no haver arribat a l'edat de jubilació.
  
2.1.3 Estar en possessió del títol de llicenciatura, arquitectura, enginyeria o equivalent. En el cas de titulacions obtingudes a l'estranger, s'ha de posseir la credencial que n'acredite l'homologació.
  
2.1.4. Coneixements de valencià de nivell superior o llicenciatura en Filologia Catalana o equivalent.
  
2.1.5 No patir malaltia ni estar afectat per cap limitació física o psíquica que siga incompatible amb el desenvolupament de les corresponents funcions.
  
2.1.6 No haver sigut separat mitjançant expedient disciplinari del servei de qualsevol de les administracions públiques, ni trobar-se inhabilitat per a l'exercici de les seues funcions públiques. Els aspirants la nacionalitat dels quals no siga l'espanyola han d'acreditar, igualment, no estar sotmesos a sanció disciplinària o condemna penal que impedisca, al seu estat, l'accés a la funció pública.
  
2.2 Els requisits enumerats en la base 2.1 han de posseir-se el dia de la finalització del termini de presentació de sol·licituds, i mantenir-se fins al moment de la presa de possessió com a funcionari/ària de carrera.
  
3. Sol·licituds
  
3.1 Els qui desitgen prendre part en aquestes proves selectives han de formalitzar el model oficial de la sol·licitud que s'adjunta en l'annex III, adreçada al rector de la Universitat Jaume I, i que s'ha de presentar al Registre de la Universitat, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 20 dies naturals, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
3.2 Els aspirants del torn lliure que tinguen alguna minusvalidesa, i que necessiten possibles adaptacions de temps o mitjans per a la realització d'algun dels exercicis de la fase d'oposició, han d'expressar-ho en l'apartat 6 de la sol·licitud indicant-hi l'adaptació concreta que requerisquen.
  
Per a això, han de presentar juntament amb la sol·licitud el certificat del grau de discapacitació efectuada per l'òrgan administratiu competent.
  
3.3 A la sol·licitud s'ha d'adjuntar la següent documentació:
  
a) Una fotocòpia del document nacional d'identitat; si es tracta de document nacional d'identitat amb format antic, és necessària també una fotocòpia de la targeta d'identificació fiscal.
  
b) Resguard original de l'ingrés dels drets d'examen.
  
Els aspirants que no posseïsquen la nacionalitat espanyola i tinguen dret a participar-hi han de presentar una fotocòpia del document que acredite la seua nacionalitat i, si escau, els documents que acrediten el vincle de parentiu i el fet de viure a expenses o estar a càrrec del nacional d'un altre estat amb qui tinguen el vincle. Així mateix, han de presentar declaració jurada o promesa d'aquest que no està separat de dret del seu cònjuge i, si escau, del fet que l'aspirant viu a expenses seues o està al seu càrrec.
  
3.4 Les sol·licituds seran facilitades gratuïtament a la consergeria de l'edifici Rectorat i serveis centrals, al campus del Riu Sec de la Universitat Jaume I. Aquest model de sol·licitud també es podrà obtenir a la següent adreça d'Internet: http://sic.uji.es/serveis/rec-hum/docs/.
  
3.5 Els drets d'examen són de 3.731 pessetes i s'han d'ingressar en el compte corrent número 3034131412'Universitat Jaume I de Castelló. Drets examen- a Bancaixa, entitat 2077, sucursal 0580, del carrer de Cavallers, 2, fent-hi constar «Proves selectives per a l'ingrés en l'escala tècnica superior d'assessorament lingüístic de la Universitat Jaume I».
  
La falta de justificació de l'abonament dels drets d'examen determinarà l'exclusió de l'aspirant.
  
En cap cas la mera presentació i pagament dels drets d'examen suposarà la substitució del tràmit de presentació, en temps i forma, de l'imprès de sol·licitud, d'acord amb el que disposen aquestes bases.
  
3.6 Els errors de fet que pogueren advertir-se podran esmenar-se, en tot moment, d'ofici o a petició de les persones interessades.
  
4. Admissió d'aspirants
  
4.1 En finalitzar el termini de presentació de sol·licituds, es publicarà en el Diari Oficial de la Generalitat Valenciana la resolució que declare aprovades les llistes provisionals d'admesos i exclosos; en aquest últim cas cal indicar-hi la causa d'exclusió i concedir un termini de 10 dies hàbils perquè s'hi puguen formular reclamacions o esmenar els defectes que hagen motivat l'exclusió.
  
En tot cas, per tal d'evitar errors i possibilitar l'esmena en temps i forma, els aspirants han de comprovar fefaentment que no figuren en la relació d'exclosos, i que, a més, els seus noms consten correctament en la relació d'admesos.
  
Els aspirants que dins del termini assenyalat no esmenen l'exclusió o no al·leguen l'omissió seran definitivament exclosos de la participació de les proves.
  
En concloure el termini de reclamacions i esmenes i resoltes aquestes, s'han d'elevar a definitives les llistes d'admesos i exclosos mitjançant una resolució que s'ha de publicar en el Diari Oficial de la Generalitat Valenciana, la qual servirà de notificació a l'efecte d'impugnacions i recursos. En la mateixa resolució s'ha d'indicar la data, el lloc i l'hora de començament del primer exercici, que tindrà lloc en un termini no inferior a un mes, així com l'ordre de crida dels aspirants que, segons el resultat del sorteig realitzat a la Direcció General de Funció Pública el 31 de març de 1999, ha de començar per la lletra B. Si no hi ha cap aspirant el primer cognom del qual comence per la lletra indicada, l'ordre de crida s'ha d'iniciar per aquells el primer cognom dels quals comence per la lletra següent, i així successivament.
  
Serà causa d'exclusió, a més de les assenyalades en altres apartats d'aquestes bases, l'omissió de la firma en la sol·licitud.
  
4.2 Les quantitats ingressades en concepte de drets d'examen només seran reintegrades, si hi ha la petició prèvia de la persona interessada, a aquells aspirants no admesos a les proves selectives per falta d'algun dels requisits exigits en les bases de la convocatòria. En aquesta petició la persona interessada ha d'indicar les dades bancàries necessàries per a realitzar el reintegrament.
  
5. Sistema de selecció. Concurs oposició
  
5.1 La fase d'oposició està formada pels següents exercicis:
  
Primer exercici. Obligatori i eliminatori
  
Primera part: consisteix en la realització d'una prova tipus test, amb quatre respostes alternatives, de les quals només una serà la correcta, en relació amb el programa que figura en el primer bloc de l'annex I d'aquesta convocatòria. Les contestacions errònies es valoraran negativament amb una penalització equivalent a un terç del valor de cada contestació correcta. S'hi proposaran un mínim de 10 i un màxim de 25 preguntes. La duració màxima d'aquesta part serà de 15 minuts.
  
Segona part: consisteix en el desenvolupament per escrit de dos temes, un del segon i un altre del tercer bloc, triats entre dos extrets a l'atzar de cada bloc. Serà obligatori desenvolupar un tema en anglès i un altre en català. Els aspirants disposaran de tres hores per a realitzar aquesta part.
  
Aquest exercici es puntuarà de 0 a 20 punts, i cal obtenir un mínim de 10 punts per a superar-lo. La puntuació màxima de la primera part estarà en funció del nombre de preguntes que es formulen, sense que en cap cas puga excedir de 2 punts.
  
Segon exercici. Obligatori i eliminatori
  
Consisteix en un examen oral en anglès, en el qual han de respondre's preguntes relacionades amb els continguts descrits al bloc quart. En aquest exercici es valoraran tant el contingut de les respostes com la qualitat lingüística.
  
Aquest exercici es puntuarà de 0 a 10 punts, i cal obtenir un mínim de 5 punts per a superar-lo.
  
Tercer exercici. Obligatori i eliminatori
  
Consisteix en la traducció de quatre textos curts (unes 250 paraules) amb les següents combinacions lingüístiques: anglès>català, anglès>espanyol, català>anglés, espanyol>anglés.
  
L'exercici tindrà una duració total de dues hores. Les traduccions s'han de fer sense cap tipus de diccionari o material auxiliar.
  
Aquest exercici es puntuarà de 0 a 20 punts, i cal obtenir un mínim de 10 punts per a superar-lo.
  
5.2 Fase de concurs
  
Els aspirants que hagen superat la fase d'oposició disposaran d'un termini de 10 dies naturals, a partir del dia següent al de la publicació de les llistes, per a aportar la documentació acreditativa dels mèrits al·legats.
  
En aquesta fase, que només s'aplicarà als qui hagen superat la fase d'oposició, es valoraran, fins a un màxim de 10 punts, els següents mèrits referits a la data de finalització del termini de presentació de sol·licituds:
  
1. Experiència en llocs de treball d'assessorament lingüístic d'anglès o equivalents en les administracions públiques, fins a un màxim de 3 punts (0,2 x mes).
  
2. Estades en l'estranger per activitats professionals relacionades amb el lloc de treball (traducció, formació...), fins a un màxim de 2 punts (0,1 x mes).
  
3. Títols universitaris oficials relacionats amb el lloc de treball (sense tenir en compte el que es presenta com a requisit per a la convocatòria), fins a un màxim d'1 punt (1 x títol).
  
4. Altres títols universitaris, fins a un màxim d'1 punt (1 x títol).
  
5. Cursos de formació o perfeccionament superats, relacionats amb el lloc de treball, fins a un màxim d'1 punt (de 100 o més hores, 1 punt; de 75 o més hores, 0,75 punts; de 50 o més hores, 0,50 punts; de 25 o més hores, 0,25 punts; de 15 o més hores, 0,10 punts).
  
6. Idiomes comunitaris distints de l'anglès, fins a un màxim de 2 punts, a raó d'1 punt per títol superior expedit per la universitat o escola oficial d'idiomes.
  
Després de valorar els mèrits d'acord amb els criteris assenyalats, el tribunal farà públic el resultat provisional als llocs assenyalats en la base 1.5, i donarà un termini de 10 dies hàbils perquè les persones interessades puguen al·legar les rectificacions oportunes a la fase de concurs.
  
5.3 En finalitzar ambdues fases, se sumaran les puntuacions obtingudes en la fase d'oposició i la de concurs, i serà seleccionada la persona amb major puntuació.
  
En cas d'empat l'ordre s'ha d'establir d'acord amb els següents criteris:
  
1. Major puntuació en fase d'oposició.
  
2. Major puntuació en el primer exercici de la fase d'oposició.
  
3. Major puntuació en el segon exercici de la fase d'oposició.
  
5.4 Aquest procés selectiu s'ha de realitzar a les dependències de la Universitat Jaume I.
  
5.5 En cada exercici, els aspirants han d'acreditar la seua personalitat exclusivament mitjançant la presentació del document nacional d'identitat, del passaport o del permís de conduir.
  
L'incompliment d'aquest requisit per algun aspirant en determinarà l'exclusió de la realització de les proves.
  
En cap cas són vàlides les còpies o fotocòpies compulsades d'aquests documents.
  
Els aspirants perdran el seu dret si es presenten als llocs de realització quan ja s'hagen iniciat les proves o per la inassistència, encara que es dega a causes justificades.
  
En el cas de proves orals o altres de caràcter individual i successiu, el tribunal pot apreciar les causes al·legades i admetre l'aspirant, sempre que les proves no hagen finalitzat i l'admissió no menyscabe el principi d'igualtat amb la resta del personal.
  
6. Tribunal de selecció
  
6.1 El tribunal de selecció d'aquestes proves és el que figura com a annex II d'aquesta convocatòria. El nom de les persones que l'integraran es farà públic en la mateixa resolució en què es publiquen les llistes definitives d'admesos i exclosos.
  
6.2 Els membres del tribunal han d'abstenir-se d'intervenir-hi, i notificar-ho a la presidència, si hi concorren circumstàncies de les previstes en l'article 28.2 de la Llei de Règim Jurídic de les Administracions Públiques i del Procediment Administratiu Comú, o si han realitzat tasques de preparació d'aspirants a proves selectives en els cinc anys anteriors a la publicació d'aquesta convocatòria. La presidència pot sol·licitar dels membres del tribunal una declaració expressa de no trobar-se inclosos en les circumstàncies previstes en l'article 28.2 de la Llei de Règim Jurídic de les Administracions Públiques i del Procediment Administratiu Comú.
  
Així mateix, els aspirants poden recusar els membres del tribunal si hi concorren les circumstàncies previstes en aquesta base.
  
6.3 Amb anterioritat a la iniciació de les proves selectives, l'autoritat convocadora ha de publicar en el Diari Oficial de la Generalitat Valenciana la resolució per la qual es nomena els nous membres del tribunal que hagen de substituir els que hagen perdut la seua condició per alguna de les causes previstes en la base 6.2.
  
6.4 Amb la convocatòria prèvia de la presidència, s'ha de constituir el tribunal, amb l'assistència de les persones que ocupen la presidència i la secretaria i la meitat, almenys, dels membres titulars o suplents. La sessió de constitució s'ha de realitzar en el termini mínim de 10 dies abans de la realització del primer exercici.
  
En la dita sessió, el tribunal ha d'acordar totes les decisions que corresponga per al correcte desenvolupament de les proves selectives.
  
6.5 A partir de la constitució, el tribunal, per a actuar vàlidament, requereix la presència de la presidència i de la secretaria o, si escau, de qui els substituïsquen i de la meitat, almenys, dels membres titulars o suplents.
  
6.6 Al llarg del procés selectiu, el tribunal ha de resoldre tots els dubtes que puguen sorgir en l'aplicació d'aquestes normes, així com tot el que calga fer en els casos no previstos.
  
El procediment d'actuació del tribunal s'ha d'ajustar en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6.7 El tribunal de selecció pot adoptar les mesures necessàries en aquells casos en què calga, de manera que els aspirants amb minusvalideses gaudisquen de semblants condicions per a la realització dels exercicis que la resta dels participants. En aquest sentit, poden establir-se, per a les persones amb minusvalideses que ho sol·liciten en la forma prevista en la base 3.2.4, les adaptacions possibles en temps i mitjans per a la seua realització.
  
6.8 A l'efecte de comunicacions i la resta d'incidències, el tribunal tindrà la seu al Servei de Recursos Humans de la Universitat Jaume I, edifici Rectorat i serveis centrals, Campus del Riu Sec. El tribunal disposarà que s'atenguen les qüestions plantejades en relació amb aquest procés selectiu.
  
6.9 Els membres del tribunal que actuen en aquestes proves percebran les gratificacions extraordinàries per assistències que s'especifiquen en l'annex del Decret 24/1997, d'11 de febrer, del Govern Valencià, sobre indemnitzacions per raó de servei i gratificacions per serveis extraordinaris.
  
6.10 En cap cas el tribunal pot aprovar ni declarar que ha superat el procés selectiu un nombre superior d'aspirants que el de places convocades. Qualsevol proposta d'aprovats que contravinga el que s'ha establert serà nul·la de ple dret.
  
7. Coneixements de valencià
  
7.1 L'acreditació dels coneixements de valencià a què es refereix la base 2.1.4 pot realitzar-se mitjançant la presentació d'un dels següents documents:
  
a) Certificat d'aptitud de valencià de l'Escola Oficial d'Idiomes.
  
b) Certificat de grau superior de coneixements de valencià de la Junta Qualificadora de Coneixements de Valencià.
  
c) Certificats de nivell superior homologats per acord de la Junta de Govern de la Universitat Jaume I.
  
8. Llistes d'aprovats, presentació de documents i nomenament de funcionaris
  
8.1 En finalitzar el procés selectiu, s'ha de fer pública als llocs assenyalats en la base 1.5 la relació d'aspirants que hagen superat el procés selectiu, per ordre de puntuació definitiva aconseguida en ambdues fases i amb indicació, en tot cas, del nombre del document nacional d'identitat.
  
8.2 El president del tribunal ha d'elevar al rector l'acord amb la persona seleccionada, per a la publicació en el Diari Oficial de la Generalitat Valenciana.
  
8.3 En el termini de 20 dies hàbils, a comptar des de l'endemà de la publicació en el Diari Oficial de la Generalitat Valenciana de la resolució amb la persona seleccionada, aquesta ha de presentar al registre una instància adreçada al Servei de Recursos Humans de la Universitat Jaume I amb els següents documents:
  
a) Una fotocòpia del document nacional d'identitat. Si es tracta de document nacional d'identitat amb format antic, és necessària també una fotocòpia de la targeta d'identificació fiscal.
  
b) Una fotocòpia compulsada del títol de llicenciatura, arquitectura, enginyeria o equivalent o, si escau, certificació acadèmica que acredite haver realitzat tots els estudis necessaris per a l'obtenció del títol corresponent.
  
c) Una fotocòpia compulsada del certificat que acredite el coneixement de valencià de nivell superior.
  
d) Una declaració jurada o promesa de no haver sigut separat, mitjançant expedient disciplinari, de cap administració pública, ni trobar-se inhabilitat per a l'exercici de funcions públiques.
  
e) Els aspirants que hagen fet valdre la seua condició de persones amb minusvalidesa han de presentar un certificat de l'òrgan administratiu competent que acredite tal condició, i també han de presentar un certificat dels citats òrgans, o de l'administració sanitària, acreditatiu de la compatibilitat amb el desenvolupament de tasques i funcions corresponents.
  
8.4 Els qui dins del termini fixat, i tret dels casos de força major, no presenten la documentació o del seu examen es deduïsca que manquen d'algun dels requisits assenyalats en la base 2, no podran ser nomenats funcionaris de carrera i quedaran anul·lades les seues actuacions, sense perjudici de la responsabilitat en què hagen incorregut per falsedat en la sol·licitud inicial.
  
8.5 En concloure el procés selectiu i després de verificar la documentació presentada, qui l'haja superat serà nomenat/ada funcionari/ària de carrera mitjançant una resolució que s'ha de publicar en el Diari Oficial de la Generalitat Valenciana, amb especificació de la destinació adjudicada.
  
8.6 Els aspirants aprovats en la fase d'oposició, i no seleccionats en aquest procés selectiu, conformaran una borsa de treball, ordenada segons la puntuació obtinguda en aquesta fase per a futures contractacions temporals en llocs de treball de l'escala objecte d'aquesta convocatòria.
  
9. Norma final
  
Contra aquesta resolució, que posa fi a la via administrativa, es pot interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a partir del dia següent al de la publicació.
  
No obstant això, les persones interessades poden interposar un recurs de reposició davant del Rectorat en el termini d'un mes des de l'endemà al de la publicació; en aquest cas no es pot interposar el recurs contenciós administratiu mencionat en el paràgraf anterior fins que no recaiga una resolució expressa o presumpta del recurs de reposició, d'acord amb els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Contra els acords del tribunal de selecció es pot interposar un recurs d'alçada davant del Rectorat en el termini d'un mes des de l'endemà al de la publicació o notificació, d'acord amb els articles 107 i següents de la Llei 30/1992, de 26 de novembre.
  
Castelló de la Plana, 11 d'abril de 2000.- El rector: Fernando Romero Subirón.
  
Annex I
  
Programa
  
Bloc 1. Legislació universitària
  
1. La Constitució espanyola de 1978.
  
2. L'Estatut d'Autonomia de la Comunitat Valenciana.
  
3. La Llei Orgànica de Reforma Universitària.
  
4. Els Estatuts de la Universitat Jaume I.
  
5. El Text Refós de la Llei de la Funció Pública Valenciana.
  
6. El règim jurídic del professorat universitari.
  
7. El règim jurídic dels convenis i treballs regulats en l'article 11 de la Llei de Reforma Universitària i la normativa que els desenvolupa.
  
8. La Llei de Prevenció de Riscos Laborals.
  
Bloc 2. Aspectes teòrics sobre llenguatge, traducció i formació en anglès
  
9. Llenguatge i comunicació. Funcions del llenguatge.
  
10. Els elements de la situació de comunicació. La llengua en ús. La competència comunicativa: components.
  
11. El multilingüisme com a fenomen social. Llengües en contacte.
  
12. L'anglès com a llengua internacional. El concepte de comunitat lingüística aplicat a l'anglès.
  
13. L'anglès entre les llengües indoeuropees. Història externa i interna de la llengua anglesa.
  
14. Normativa i correcció lingüística. L'estàndard en anglès, català i espanyol.
  
15. Teoria de la traducció. Especialitzacions traductores.
  
16. Estratègies bàsiques de traducció. El text com a unitat comunicativa. Criteris de traducció segons les característiques del text.
  
17. Aspectes culturals de la traducció.
  
18. Terminologia.
  
19. Documentació
  
20. Recursos lingüístics per a la traducció: diccionaris, manuals, gramàtiques...
  
21. Recursos tecnològics per a la traducció: l'ús de l'ordinador.
  
22. Tipologia de problemes i errors de traducció. La valoració de la qualitat de textos traduïts.
  
23. Bases i materials per a l'assessorament en anglès.
  
24. Aprenentatge-adquisició de llengües. L'adquisició del llenguatge. Adquisició de la primera i les segones llengües. Semblances i diferències.
  
25. Nivells de proficiència en llengües estrangeres. Definicions i aplicacions.
  
26. Corrents metodològics en l'ensenyament de llengües estrangeres. Història, evolució i situació actual. Els enfocaments comunicatius.
  
27. Necessitats i interessos dels aprenents de llengües estrangeres. El disseny curricular. Estructuració d'un currículum. Elaboració d'un síl·labus.
  
28. La interacció i l'organització a l'aula. El paper del professor i de l'alumne. Estratègies per desenvolupar l'autonomia.
  
29. El concepte d'autoaprenentatge des de la perspectiva de l'adquisició de llengües.
  
30. L'avaluació de l'alumne i l'avaluació del procés d'ensenyament-aprenentatge. Procediments i instruments d'avaluació.
  
31. Materials i recursos didàctics per a l'ensenyament/aprenentatge de llengües estrangeres. Criteris per a la selecció.
  
32. Les habilitats lingüístiques. Activitats d'aula per desenvolupar-les.
  
Bloc 3. Lingüística anglesa i comparada
  
33. El substantiu: el gènere i el nombre. L'expressió de la possessió. El genitiu. Comparació amb el català i l'espanyol.
  
34. El grup nominal. Classes de substantius. La substantivació. La premodificació i la postmodificació. Determinants i modificadors. Comparació amb el català i l'espanyol.
  
35. El pronom en anglès i comparat amb el català i l'espanyol.
  
36. El verb en anglès. Classes. Verbs auxiliars i modals. La veu passiva. Comparació amb el català i l'espanyol.
  
37. El temps verbal i real en anglès: expressió del present, del passat i del futur. Comparació amb el català i l'espanyol.
  
38. Multi-word verbs.
  
39. L'adverbi i la preposició en anglès. Comparació amb el català i l'espanyol.
  
40. Estructura de l'oració en anglès, català i espanyol. Afirmacions, preguntes, exclamacions i negacions.
  
41. L'ordre de paraules en l'oració en anglès, català i espanyol.
  
42. L'oració composta. Coordinació i subordinació en anglès, català i espanyol.
  
43. El lèxic anglès. Origen, estructura i formació de les paraules. Creativitat lèxica. Comparació amb el català i l'espanyol.
  
44. Les relacions semàntiques entre mots. Homonímia. Sinonímia. Antonímia. Polisèmia. False friends. Comparació entre l'anglès, el català i l'espanyol.
  
45. Cohesió i coherència. Els connectors en anglès, català i espanyol.
  
46. Tipologies textuals i gèneres de textos.
  
47. La variació lingüística en anglès, català i espanyol: varietats i registres.
  
48. El llenguatge administratiu en anglès, català i espanyol.
  
49. El llenguatge acadèmic en anglès, català i espanyol.
  
50. El llenguatge cientificotècnic en anglès, català i espanyol.
  
51. Dialectologia anglesa descriptiva. Anglès americà, anglès britànic i anglès australià.
  
52. Problemes relacionats amb la traducció de registres i dialectes anglesos.
  
53. La terminologia de gestió universitària en anglès.
  
Bloc 4. Aspectes relacionats amb el lloc de treball
  
54. La posició de l'anglès en relació amb el català i l'espanyol a la universitat.
  
55. La formació en llengües estrangeres de la comunitat universitària.
  
56. Les necessitats de traducció a/de llengües estrangeres a la Universitat Jaume I i la resposta a aquestes necessitats
  
57. L'assessorament en llengües estrangeres a la universitat.
  
Annex II
  
Tribunal de selecció
  
Tribunal titular:
  
President: el rector o persona en qui delegue.
  
Vocals:
  
Tres en representació de la Universitat Jaume I.
  
Un proposat per les centrals sindicals amb representació en la Junta de Personal del PAS.
  
Secretari: el cap del Servei de Recursos Humans, que actuarà com a secretari, amb veu però sense vot, o persona en qui delegue.